הוועדה המיוחדת לפניות הציבור, כנסת 17, פרוטוקול מספר 83, 2008-02-25 10:00

סופה לנדבר: בוקר טוב לכולם אני מתכבדת לפתוח את הוועדה.

צבי צילקר: אני כל כך טעון שאני התחלתי לספור עד מאה, אני מציע שקודם כל ידברו אנשי האוצר, ניתן להם את כל הכבוד, אני פוחד שאני יודע מהן התוצאות, ואני מבקש לרשום את זה בפרוטוקול.

סופה לנדבר: רכבת יש ואנחנו יכולים לחסום את זה.

צבי צילקר: אפילו בגופנו.

סופה לנדבר: ככה אנחנו מתכוונים.

גיל שבתאי: תחילה נאמר את מה שהבטחתי בועדה הקודמת וגם את מה שהיה אתמול בועדת המכרזים.

גיל שבתאי: בועדה הקודמת עדכנתי את הוועדה, שועדת המכרזים יצאה בסוף השנה הקודמת.

גיל שבתאי: בתהליך הזה התקבלו שלוש פניות שבמסגרתן היו שתי הערות שאני קורא להן מהותיות, והרצון שלהם הוא להקים את בית החולים באשדוד.

גיל שבתאי: אחד הנושאים שהם ביקשו זה שנאפשר להם שירותים רפואיים פרטיים להפעיל בתוך בית החולים במתכונת הפעלה מסוימת.

גיל שבתאי: הנקודה השניה, היא שהם ביקשו רישיונות לכל מיני מכשירים רפואיים מתקדמים שהם תלויים ברישיונות, כמו: מכשירי MRI ועוד.

גיל שבתאי: בשבוע האחרון סיכמנו עם משרד הבריאות שני דברים: האחד, את מתכונת ההפעלה של השירותים הפרטיים בתוך בית החולים שיוקם באשדוד.

גיל שבתאי: והדבר השני הוא, שמשרד הבריאות יעביר לנו את עמדתו בנוגע להפעלת המכשירים המיוחדים בתוך בית החולים.

גיל שבתאי: שני הדברים האלו הם הוראות הסיכום של הימים האחרונים, עדיין אין סיכומים פורמליים, הם אמורים לצאת היום או מחר.

גיל שבתאי: בנוגע למה שהחלטנו אתמול, אנחנו נפנה לאנשים שפנו עם התשובות גם לגבי מתכונת הפעלת השירותים הפרטיים בבית החולים, וגם לגבי התשובות שיש לנו לגבי הפעלה של המכשירים הפרטיים.

גיל שבתאי: כמובן גם בנוגע לשאלות שהם שאלו, הם שאלו שאלות וביקשו הבהרה, אנחנו ניתן את ההבהרות בשבועות הקרובים, ואני מקווה שהם יראו בתשובות שלנו אפשרות, אנחנו נרצה לראות יחד איתם אפשרות, אם לאור התשובות שלנו אם הם מעוניינים להמשיך איתנו בתהליך.

סופה לנדבר: עוד לא הבנתי שום דבר.

גיל שבתאי: הם נתנו לנו שתי הערות מהותיות, אחד הפעלת השירותים הפרטיים.

קריאה: שלוש חברות?

גיל שבתאי: אחד מהם הוא לא גורם רפואי, אבל שני הגורמים הרפואיים העירו את שתי הסוגיות האלה.

גיל שבתאי: לגבי המכשור הרפואי ההערה הייתה זהה לשניהם, לגבי מתכונת ההפעלה של השירותים הפרטיים היו השקות בין שני הגופים האלה, שניהם ביקשו הפעלה של שירותים פרטיים, כמו שאמרתי, קיבלנו החלטה איך שני הדברים האלה יתבצעו במסגרת בית החולים באשדוד, אנחנו נודיע לפונים ב- RFI איזו החלטה קיבלנו, והם יצטרכו לומר לנו שאם לאור ההחלטה שלנו הם מתכוונים להמשיך איתנו בהליך להקמת בית החולים, בהנחה שהתשובה שלהם תהיה חיובית אז התהליך הזה יתקדם.

מיכאל דור: שתי נקודות שהן בתחום שלנו, האחת זה הנושא של רפואה פרטית, לנו אין בעיה עם רפואה פרטית.

מיכאל דור: יש לנו את האופציה של רפואה פרטית שתעזור לבתי החולים, אני מניח שמקובל עליהם הדגם הזה, גם בשיחות שהיו עם פרופסור שאשא בהחלט מקובל הדגם הזה.

מיכאל דור: הנקודה השניה של המכשירים הרפואיים היא, על פי החוק יש מכשירים מסוימים כמו MRI למשל, זה לא משהוא שאני יכול להבטיח היום מפני שזה לא יהיה לפי החוק.

מיכאל דור: אמרתי להם דבר אחד, אנחנו מדברים על בית חולים שיתחיל לפעול במקרה הטוב בעוד 3,4, או 5 שנים, בינתיים יתווספו MRI למערכת.

מיכאל דור: כיום קיימים בכל מיני מקומות MRI ניידים, כמו "שערי צדק", אשקלון.

סופה לנדבר: גם אנחנו בועדת רווחה הוספנו לפני כמה שבועות MRI.

מיכאל דור: חמישה מכשירים עכשיו נוספו.

קריאה: אי אפשר לדעת מה יקרה בעוד 4, 5 שנים שבית החולים יפעל.

מיכאל דור: להערכתי, אי אפשר להתחייב לזה.

מיכאל דור: אנחנו נשאר בשימוש מוגבל ב- MRI כמו ש-CT היה יוצא דופן בעבר והיום יש בחדרי מיון CT.

מיכאל דור: זוהי התקדמות טבעית, אנחנו לא עשינו פה לא עיכוב ולא מכשולים.

מיכאל דור: אני חושב שהיתה התקדמות, אומנם לא כמו שהיינו רוצים אבל יש התקדמות.

סופה לנדבר: גיל שבתאי בישיבה הקודמת שהיתה לפני כמה שבועות, אמרת שב-24 בפברואר נקבל החלטה אם לא יהיו הפרעות.

סופה לנדבר: אלו הפרעות היו בזמן הזה?

גיל שבתאי: בזמן A אנחנו קיבלנו החלטה על איך אנחנו מקדמים את מה שאמר מיכאל דור, איך אנחנו מתכוונים להפעיל את השירותים הפרטיים, אנחנו צריכים לחזור לפונים ב- RFI ולשאול אותם האם שתי התשובות שלנו מספקות אותם, והאם לאור הנתונים האלה, ולאחר שהם מקבלים את התשובות שלנו האם הם מתכוונים להמשיך איתנו את התהליך.

גיל שבתאי: בהנחה שהתשובה תהיה כן התהליך ימשך בהחלט, אם התשובה תהיה לא אנחנו נצטרך לחזור לפה ולהגיד מה אנחנו מתכוונים לעשות.

גיל שבתאי: לעשות את הפניה הזאת עם התשובות.

סופה לנדבר: למה לא עשיתם את זה במשך שבועיים מאז שהתקיימה הישיבה?

גיל שבתאי: אנו סיכמנו עם משרד הבריאות את שני הדברים האלה.

גיל שבתאי: אתמול התקיים דיון בועדת המכרזים שבעצם אישרו את שני הדברים האלה, ובתוך שבוע שבועיים תצא פנייה מסודרת לפונים האלה, ההליך הזה נמשך.

מרינה סולודקין: לפני שנה השתתפתי בישיבה במשרד האוצר ושם רצו לבטל את החוק שלנו, אך לא אפשרנו זאת בגלל שזה הפריע להם מאוד.

מרינה סולודקין: הם עומדים על תהליך של הקמת בית חולים באשדוד ואנחנו ביחד עם סופה לנדבר יודעים שזהו מאבק שנמשך יותר מעשר שנים, גם של תושבי אשדוד וגם של ערים אחרות.

מרינה סולודקין: אני אומרת לכם שבאשקלון נמאס לנו ממחלקות הגריאטריות שנראות כמו בית חולים זוטר.

מרינה סולודקין: אני רואה שלאחר שנה של מאבקים העניינים הזוטרים, רפואה פרטית, לא רפואה פרטית, העם רוצה בית חולים, כל העניינים, אולי זה צורה להשבית, לחסום את התהליך, אני מאוד לא אוהבת שמתחילים את העניין מעניינים שוליים, מפני בשביל הציבור שאנחנו חברי הכנסת כאן מיצגים, יש לעשות את זה בהסדרי העבודה שכן יהיה בית חולים.

מרינה סולודקין: יש לטפל קודם כל בעניינים גדולים כמו מימון, מקום ואחר כך להתעסק בעניינים הקטנים, כאן אני רואה דרך לסחוב ולסגור את כל התהליכים.

צבי צילקר: דיברתי עם דוד הרטום, ואמרתי לו מה יקרה פה, איך אני יודע מה אתם חושבים?

צבי צילקר: המהלכים מוכרים לי, אתם כבר הבנתם שכאשר יקום בית חולים זה לא יעזור לכם, מכיוון שיש חוק, אתם עוזרים למישהו להפר את החוק או למרוח אותו עד שתהיה התפוצצות מסוימת.

צבי צילקר: יכול להיות שההתפוצצות מתחילה עכשיו בעזה ואתם אפילו לא יודעים, גם אנחנו לא יודעים מה יקרה, יכול להיות שבעוד שבועיים מאתיים פגזים יגיעו לאשקלון, כי אנחנו כבר מופיעים במעגלים.

צבי צילקר: אתם מתכוננים למלחמה של 1948 כי זה 60 שנה למדינה, אולי נתכונן למלחמה של עוד שנה שנתיים, זה לא מעניין אף אחד.

צבי צילקר: אני מזכיר את זה כי אני מדבר גבוה, גבוה כשאני מתפלל לשלום, אבל חיפה כבר היתה תחת מטר פגזים, שני פגזים כבר הגיעו לאשקלון, שדרות מופגזת 7 שנים, תראו כמה יפה פה, כמה נוח כמה מואר פה.

צבי צילקר: ידעתי מה יהיה היום כי עכשיו אתם מתחילים להרוויח ימים וזה לא הוגן, אני חושב זאת מפני שאני מתעסק בזה רק שלושים שנה, ושלושים שנה אני שומע כל פעם שהדור הצעיר מתחלף, מתחלף ועושה זאת בתום לב כאילו שמישהו אומר לו לעשות, ואני שואל את עצמי, אם אצלי הפקידים היו מתנהגים ככה אני הייתי דואג שהם לא יהיו יותר בעירייה, לא יכול להיות שמפירים את החוק, מושכים את החוק, מורחים אותו, ואני אומר את זה גם למיכאל דור, יש פה אי הבנה, היו פה שני מכרזים לבית חולים, היה אפשר ביום ראשון שעבר להרים טלפון לשלושת החברות המכובדות, להגיד רבותיי, קראתם את החומר, למדתם אותו, אתם בקיאים, אנחנו רוצים תוך עשרים וארבע שעות לקבל תשובה כן או לא.

צבי צילקר: עם רפואה פרטית, בלי MRI, דגם "הדסה" בלי MRI, כן או לא, ואז היית מקבל תשובה, הם יגידו שהם צריכים עוד ארבעים ושמונה שעות.

צבי צילקר: אני בא אל "רפואה וישועה" שכבר מתחילים לצפות את הקירות.

צבי צילקר: חבר הכנסת יעקב ליצמן הודיע שזה יהיה גמור באפריל, מאי, אני מודיע באוגוסט ספטמבר ליתר בטחון, אני הייתי מקים ב- 9 קומות במבנה המוגן ביותר במדינת ישראל שתי מחלקות: מחלקה פנימית ומחלקת ילדים.

צבי צילקר: אני יודע שמחלקת יולדות זה מסובך, עם הפגים ועם כל הבדיקות.

צבי צילקר: בית החולים יבנה גם כן במשך שלוש שנים, אנחנו יודעים שאפשר לבנות בית חולים גם בשנתיים וחצי, ולא בחמש או שבע שנים כמו שהיה פעם, אבל בית חולים יכול לפעול השנה, רק תתנו את האישור, תשאלו מי מוכן להפעיל את בית החולים השנה, תתפלאו ש"רפואה וישועה" יגידו לכם בטלפון כן.

צבי צילקר: דיברתי אתמול עם צחי הנגבי ואני מורשה לצטט אותו, הוא נדהם, הוא אמר "צבי אני לא בעניינים, היום אני בתור שר בריאות כתבתי לך מכתב שמאשר הקמת בית חולים".

צבי צילקר: דני נווה היה שר בריאות, הם לפחות ענו לי, צר לי לומר שמכתבים רבים, אני אומר את זה פה לפרוטוקול, רבים ששלחתי לשר הבריאות לא נענים, לא פניתי לשום מוסד כדי לא לפגוע בכבודו.

סופה לנדבר: בגלל שהוא לא אמיתי?

צבי צילקר: אני לא אמרתי שום דבר, אמרתי שמכתבים שאני שלחתי לשר הבריאות לא נענו.

צבי צילקר: יש כל מיני דברים שאפשר לעשות אבל אני גם לא מקבל תשובות, זה לא יכול להמשך ככה, מחר אנחנו צריכים להיות בבית הדין הגבוה לצדק, ואני מבין שאתם רוצים למחוק את העתירה, על מה ולמה?

צבי צילקר: גם את ההגנה היחידה האחרונה אתם לא רוצים לתת?

צבי צילקר: אולי אתה לא יודע מזה, הפרקליטות רוצה למחוק את העתירה שלנו, לא יקום ולא יהיה, ואם יקום ויהיה אז אני לא יודע מה נעשה.

צבי צילקר: מאבדים את האמון בפקידות המדינה, בכנסת.

צבי צילקר: אני פשוט לא מבין את זה.

צבי צילקר: אני אמרתי לדוד הרטום, אני יודע מה בדיוק תהיה היום התשובה, צריך לבדוק עוד פעם, צריך להעריך עוד פעם, בינתיים יבטלו את העתירה, חבר'ה זה לא הולך כך, אם אתם אומרים שתוך שבוע יש לכם את כל התשובות, בשבוע הבא, אני אבקש מהיושבת ראש לקיים ישיבה ביום שני, ואת כל התשובות אפשר לקבל.

סופה לנדבר: יש דיון בבית הדין הגבוה לצדק בעוד יומיים, בינתיים זה לא מונע ממשרד האוצר, מהוועדה הבינ-משרדית ביחד עם משרד הבריאות לתת לנו תשובות, אני לא רוצה להיות בוטה, נמאס לי, די מספיק, אני ומרינה סולודקין לא מבקשים, דורשים ממך לסגור את העיר, אם הם ביום רביעי לא נותנים לנו תשובה שמספקת אותנו, אנחנו פונים אליך כבוד ראש העיר ואומרים, הבריאות של תושבי העיר אשדוד חשובה לך ולנו, ואין מוצא, הוועדה הבינ-משרדית מנסה למרוח אותנו, די מספיק, אני מתאפקת לא לומר.

סופה לנדבר: מיכאל דור, אתה יודע איך אני מתייחסת אליך ובגלל זה ובגלל הכבוד שבעצם אתם מיצגים כאן את השרים, את הפוליטיקה ואת המדיניות של השרים בממשלת ישראל, קשה לי להגיד כאן, אנחנו ישבנו אחד ליד השני לפני מספר חודשים כאשר ראש הממשלה אהוד אולמרט עמד על הבמה ואמר יוקם בית חולים באשדוד, אני שואלת מה הוא שיקר לציבור?

סופה לנדבר: הוא שיקר לתושבי אשדוד?

סופה לנדבר: אני לא רוצה להאמין שאני חיה במדינה הזאת, איזה מדינה יכולה להתייחס לתושבים בזלזול כזה, זה זלזול באנשים, אתם לא מבינים באיזה מצב אנחנו נמצאים?

סופה לנדבר: מיכאל דור, אתה נדהמת, אנחנו גם כתושבי אשדוד אושפזנו לא פעם אחת ב"קפלן", אני לא רוצה לתת ציון בגלל שהעובדים שם הם מעולים ומומחים אבל הם לא אשמים שמדינת ישראל מזלזלת בבריאות של האנשים, אלו לא תנאים, זה לכבוד האדם ששוכב שם?

סופה לנדבר: אתה יודע שאני באשפוז האחרון שלי, כאשר הייתי עם אינפוזיה ביד קמתי ועזבתי את בית החולים, חתמתי שאני מסכנת את עצמי, וידעתי, אך לא הייתי מסוגלת לשכב שם בבזיון כזה, איזה כבוד אנחנו נותנים לחולה?

סופה לנדבר: אתם לא יודעים מהם התנאים.

סופה לנדבר: בנאדם שמשלם למערכת בריאות, מערכת ביטוח הלאומי, כספים כל כך אדירים, והוא לא מקבל את השירות שהוא ראוי לקבל, זה פשוט לא יכול להיות.

סופה לנדבר: למה אני מבקשת לערוך ישיבה ביום רביעי הזה?

סופה לנדבר: אני חושבת שצבי צילקר ראש העיר מאוד צודק, במערכת הקיימת היום במדינת ישראל, יכולתם אם רציתם לתת, ואני מתאפקת לא לומר דברים שיפגעו בכם, אנחנו נפגענו די מספיק, לא רוצים יותר לסבול ובגלל זה אני מבקשת תחזרו היום למשרדים, תשלחו SMS, תתקשרו לכל הגורמים, אני גם מבקשת, אני יכולה להזמין ליום רביעי את כל הגורמים שרצו ונגשו ל-RFI, אני רוצה לשמוע מהם.

צבי צילקר: כרגע דוד הרטום דיבר עם ד"ר רוטק.

צבי צילקר: ד"ר רוטק מקבל את עניין המודל של "הדסה", מוכן להמתין לתשובה, טלפון אחד, שתי דקות.

מרינה סולודקין: אני ואתה ראש העיר ומטה המאבק כבר הרבה שנים בנושא הזה, אנחנו יודעים שיש התנגדות של הרשויות הרפואיות לבית חולים באשדוד, אם את לא תצליחי בשבוע שבועיים הקרובים, יש לנו את ראש הוועדה לביקורת ויש לנו מבקר מדינה, אנחנו יכולים ראשית לבקש ועדה משותפת וגם יש זכות לועדת חקירה.

סופה לנדבר: אני הגשתי וכבר קיבלתי אישור להצעה רגילה לסדר היום על אי סדרים בהקמת בית החולים באשדוד.

סופה לנדבר: ביום רביעי אנחנו נבקש את ועדת החקירה או ועדה אחרת, אנחנו נמסור את זה לועדה לביקורת מדינה.

מרינה סולודקין: זה נמשך כל כך הרבה שנים, זה זלזול במאות אלפי אנשים, בהרבה ערים בדרום וזה גם זלזול במצב האסטרטגי, יש שינוי דרסטי בשנים האחרונות, כמה בתי חולים יש בחיפה?

מרינה סולודקין: שניים שלושה, למה?

מרינה סולודקין: בגלל שהצפון תמיד היה בעדיפות, עכשיו הזמן של הדרום להגיע לעדיפות, ובית חולים באשדוד, אני חושבת, זו משימה אסטרטגית שאנחנו מתכוננים למלחמה ממש.

אבי הלוי: המלחמה הבאה אם תהיה, יש ציטוט שפורסם השבוע בערוץ 7, קצין בכיר הודיע "כיום יש בידי הרשות הפלשתינאית מעל אלף רקטות קאסם ועוד מאתיים רקטות ארוכות טווח המסוגלות להגיע מעבר לאשקלון, אנו משערים שבקרוב מאוד גם אשדוד וקרית גת יכנסו לטווח הרקטות".

אבי הלוי: אני חושב שהמצב הביטחוני השתנה כרגע, אנחנו מקווים שהוא לא יהיה חמור יותר, צריך להדליק נורית אדומה גם לפקידי האוצר וגם לפקידי הבריאות, כולנו ראינו מה היה במלחמה האחרונה בצפון, איך חיפה היתה בטווח הטילים.

אבי הלוי: אשדוד היא עיר אסטרטגית יש בה מתקנים אסטרטגים, אני חושב שסחיבת הזמן בהקמת בית החולים מסכנת את תושבי אשדוד במודע, אני חושב שאנחנו נעבור את השבוע הזה בבית דין לצדק ונראה שהאוצר ממשיך למשוך את הנושא ולמרוח את הנושא, גם אני פונה לראש העיר בשם חבריי למטה, שאם לא תהיה בררה, יש לסגור את העיר, לסגור את הכניסה הדרומית, לסגור את הנמל בהשתתפות ההסתדרות, הרכבת כניסה דרומית וכניסה צפונית, וגם עוד אפשרות דרך היושבת ראש לבדוק את הנושא של ועדת החקירה שתבדוק את כל הכשלים, מי הכשיל את הנושא הזה, ואם אין כאן מעשה פלילי, שלמעשה פקידים במדינה, ואני לא פונה אליך באופן אישי, וכל מי שאחראי על יישום החוק צריך להיכנס לועדת חקירה.

543: ראשית בנוגע לדברים של אבי הלוי, אני מסכים עם כל מילה, אנחנו צריכים להזכיר לעצמנו כל הזמן שבית חולים באשדוד צריך להיות בלי קשר של האיומים, כי האיומים האלה יכולים לחלוף, אנחנו עיר גדולה כרבע מיליון תושבים, בית חולים הוא מרכיב בסיסי, יסודי וחשוב בעיר בסדר גודל כזה, אנחנו חושבים גם על הדורות הבאים, זה תפקידנו לחשוב היום מה יהיה בעוד עשרים , שלושים ארבעים שנה, שבעיר יהיו ארבע מאות ואולי חצי מיליון תושבים, צריך לזכור את הטענה היסודית, והטענה על המצב הביטחוני היא טענה חולפת שכבודה במקומה מונח, מה גם שבית חולים יבנה בעוד שמונה שנים, כולנו מקווים שהמצב הביטחוני ישתפר.

543: בנוגע לאישור עצמו, אנחנו לא מופתעים שלא קיבלנו את התשובה שהבטיחו לנו, הבטיחו לנו שיבדקו את ההצעות של ה- RFI, יפגשו עם האנשים, יגבשו את ההמלצות ויביאו אותם לכאן, לא הביאו, לא שחשבנו.

543: אנחנו קיבלנו אתמול מכתב שהיא קיבלה תשובה מפרקליטות המדינה שהמדינה מתכוונת להודיע בבית הדין הגובה לצדק מחר, שבסך הכל פועלים בכיוון הכנת מכרז ולא יודעים מתי זה יהיה ומדובר בבדיקה מאוד מורכבת, מסובכת שלוקחת המון זמן.

543: אנחנו חוזרים לתהליך שבו הינו לפני חצי שנה שבו יצאנו למאבק הציבורי, אנחנו חוזרים לאותו תסריט שכולנו עברנו בשנים האחרונות, לא תהיה בררה אלא לחזור למסלול של המאבק, המתנו למצות את התהליך של ה-RFI, המתנו לפעילות הוועדה החשובה הזאת, אנחנו ממתינים לבית הדין הגבוה לצדק מחר, לא נראה שתבוא הישועה, אנחנו נתקדם להחרפת המאבק הציבורי, שלא נצטרך להמשיך לעמוד מול הפקידים שהם אנשים נחמדים ומקצועיים, אלא נעמוד מול המנהיגות, מול ראש הממשלה בכבודו ובעצמו, מול הממשלה כמובן בכנסת ישראל, אני מודיע כאן לפרוטוקול שאנחנו בישיבה הבאה של מטה המאבק הציבורי שלנו, נחזור למלחמה.

סופה לנדבר: נתחיל את המלחמה אתה אומר, היום אנחנו מכריזים.

מישל סרוסי: אני מתרגש, כי אתמול בנמל אשדוד הוזמנתי לאירוע, אני איש ציבור שמנסה לעזור בנושא הקמת בית חולים באשדוד, מתנפלים עלי אנשים "אתה בלוף, ראש העיר שלך בלוף, יחיאל לסרי בכלל לקח את זה פוליטי, זה בלוף, הכל בלוף" וכשאני שומע היום את חברת הכנסת שלי מאשדוד וראש העיר בפתיחת דבריו, חבל שאי אפשר להקליט את השיחה הזאת ולשלוח אותה לכל תושבי אשדוד, כמה האנשים נלחמים באופן אמיתי בשביל הקמת בית חולים, לצערי אתם מכשילים את כולנו, את ראש העיר, את ממלא מקום ראש העיר, חברת הכנסת שנמצאת בכנסת כאן.

מישל סרוסי: אתם פשוט לא יודעים מה קורה בעיר אשדוד, אני, קוראים לי הקיצוני בועדה הזו של הקמת בית החולים, לצערי לא הקשיבו לי לפני חודש וחצי בנושא של סגירת כל העיר.

מישל סרוסי: אני ממלא מקום במועצת פועלי אשדוד והבאתי אישור רשמי ממזכירות מועצת העיר על סגירת כל העיר, אין ועד אחד שלא אמר כן לסגור גם לשבוע ימים, אין ועד אחד שלא קם, והמפעלים הכי רגישים, ולשמחתי, אני אומר בשמחה רבה, אתם כאוצר גובים מיסים מהעיר הכי הרבה בישראל, בשמחה משלמים את זה, בתי זקוק, נמל, חברת חשמל, המפעלים הכי רגישים פה, ואם חס וחלילה יגיעו לכאן פגזים ויקרה מה שיקרה ואין בית חולים.

מישל סרוסי: אני לא יודע אם לא נגיע לבתי משפט לתבוע את שר האוצר.

מישל סרוסי: הייעוץ למשרד האוצר הוא לא תמיד חיובי, תמיד לדחות, תמיד לדחות, תמיד לדחות.

מישל סרוסי: אני אומר לך ראש העיר ולחברת הכנסת, לכם אני פונה, אם אתם רוצים שיהיה בית חולים, תסגרו בעוד שבוע אם לא יהיה בית חולים, אמרתי בכנסת בצעקות, זה הופיע בכל כלי התקשורת בארץ, שנה וחצי עברה מאז, אמרו לא, בעוד חצי שנה יהיה, שנה וחצי עברה, ואם אנחנו נסגור את העיר יום יומיים, יש אישור לכך, עופר עיני מסכים, מזכירות מועצת העיר מסכימה, למה לא עושים את זה?

מישל סרוסי: למה לא עושים את זה?

מישל סרוסי: ורק ככה לצערי במדינת ישראל, רק ככה מביאים את הנושא הזה.

מישל סרוסי: ראש העיר כל הכבוד על הדברים שלכם פה, אני לא האמנתי, אני הולך להיות שגריר שלכם, אני לוקח את השיחה הזאת, לא יודע מאיפה וגם אם זה יעלה לי כסף, לפחות שישמעו שאנחנו לא באים פה לשחק.

הלן גלבר: זו הפעם השניה שאנחנו נמצאים פה בכנסת, אנחנו שומעים אתכם אומרים לנו שסוכם עם שר האוצר שהשבוע אנחנו נקבל תשובות, היום אחרי ששמעתי את צבי צילקר ודוד הרטום, שיש אישור הסכמה למה שאתם אומרים, זה מודל כמו "הדסה" וכרגע נדחה את ה- MRI, למה אם כך אתם לא אומרים אוקיי יוצאים לדרך, לא ברור לי, למה זה לא פשוט כל כך, יש החלטה, יש טלפון.

קריאה: את לא מבינה באמת, יש להם הנחיה לא להקים בית חולים באשדוד, לעשות הכל להכשיל.

543: גם משרד הבריאות מתנגד.

קריאה: משרד הבריאות גם מתנגד, משרד הבריאות אומר לא יקום בית חולים באשדוד, זאת האמת צריך להודות בה, צריך להתייחס.

מיכאל דור: אתה אומר דברים שאינם אמת.

543: גם שתי הקבוצות האחרות נדל"ן אלקטרה ופרופסור שפירא, אסותא מוכנים להצטרף להצעה, הם מוכנים להתאחד כגוף אחד, לא צריך מכרז.

543: חותמים איתם הסכם, הם בונים, החברה שלהם עם חלוקת מניות שהם ירצו בינם לבין עצמם, אפשר לצאת לדרך להתחיל לבנות תוך שלושה חודשים.

543: אני מודיע בשם פרופסור שפירא, נפגשתי איתם בשבוע שעבר, אני מודיע שחבר כנסת לשעבר, מאוד מכובד, מודיע בשמם שהם כולם מוכנים להתאחד בהצעה אחת.

543: מה שאני אומר זו אמת לאמיתה, אני מוכן לצטט אותם, אמרו לי לצטט אותם.

קריאה: יחיאל לסרי, תאמין לי, מה שאמרה חברת הכנסת, ראש העיר ואתה, זה לסגור את העיר ביום ראשון נקודה.

צבי צילקר: אני חוזר וטוען שהשנה עד שיתחילו לבנות את בית החולים והכל , תתנו אישור לפתוח את שתי המחלקות הפשוטות ביותר, פנימית וילדים, החדרים ישנם, הציוד אנחנו יודעים מהו, לא צריך ציוד מורכב ביותר, אפשר לפתוח ולבנות בית חולים באשדוד.

צבי צילקר: אפשר השנה ולא בשנה הבאה.

צבי צילקר: מה שיחיאל לסרי אומר הוא צודק, אבל זה תהליך, הוא אומר תשע אני אומר שלוש שנים כמובן, בית חולים בונים ב- ארבעים, חמישים שנה זה לא משנה, אבל הדברים היסודיים שלוש שנים, שנתיים וחצי, ארבע שנים, אבל מחלקות שרותי בתי חולים יכולים להיות השנה.

גיל שבתאי: אני חושב שבחצי השנה ובחודשים האחרונים חלה התקדמות מאוד משמעותית בממשלה בפעולות שהיא עשתה בכיוון של הקמת בית החולים.

גיל שבתאי: כפי שאמרנו יצאנו לתהליך RFI מאוד מפורט, דבר שלא נעשה בעבר, קיבלנו הצעות ופניות מגופים רציניים, הגופים האלה העירו הערות מהותיות ואנחנו התייחסו להערות שלהם ואנחנו באמת מתכוונים בימים הקרובים לתת להם את התשובות שסיכמנו בתוך הממשלה גם לגבי הפעלת השירותים הפרטיים וגם לגבי מכשור MRI.

גיל שבתאי: לכן אני אומר התהליך הזה הוא עכשיו בשלבים האחרונים שלו, ותשפטו אותנו לפי התפתחות הדברים בימים הקרובים ולא לבוא ולהגיד שאנחנו שוב מורחים זמן, עוד פניה לפה ועוד פניה לשם, כמו שאתם רואים התהליך הזה מתקיים, הבטחנו שנצא ל- RFI, יצאנו ל- RFI, קיבלנו תשובות, קיבלנו שאלות רציניות , החובה שלנו להתייחס לשאלות האלה ברצינות ולתת תשובות רציניות לאותם גופים שפנו אלינו ועשו עבודה טובה בפניות אלינו, זה עניין של מספר ימים עד שההליך הזה יסתיים, ועד שאנחנו מקבלים מהם תשובות האם ניתן להמשיך איתם בתהליך הזה או לא ניתן, אבל אנחנו צריכים לעשות את זה באופן מסודר, זה לא טלפון לפה ולא להרים לשם, צריך לעשות את זה באופן מסודר וזה לוקח, לא הרבה זמן, לא שבועות, זה לוקח כמה ימים.

צבי צילקר: תן לוח זמנים של ימים, עשרה ימים?

גיל שבתאי: אני מעריך שבתוך עשרה ימים אנחנו פונים לגופים האלה עם ההתייחסות שלנו גם לגבי רפואה פרטית וגם לנושא המכשור.

סופה לנדבר: אני לא מקבלת את זה.

גיל שבתאי: אני אמרתי שאנקוב בזמנים.

גיל שבתאי: אני אמרתי בועדת המכרזים שדנה בהחלטות לפני שבוע שבועיים, שקיבלנו לגבי הדברים שעלו ב- RFI, ב-RFI קיבלנו החלטה, אימצנו את עמדת משרד הבריאות לגבי שני הדברים האלה, ולכן אנחנו נערכים עכשיו לפניה לגופים שענו ב-RFI.

גיל שבתאי: בתוך עשרה ימים אנחנו עונים.

קריאה: מאוד מוגזם ומה שנראה לי מאוד משונה אחרי שאתמול קיבלו החלטות מפורטות, שלוקח עשרה ימים כדי להעביר אותן לאותם גופים, אם רוצים לעשות את זה היום, תשובות יכולות להיות גם תוך יומיים.

גיל שבתאי: המתנתם כל הרבה זמן.

צבי צילקר: אני בשלטון המקומי והציבורי כבר הרבה שנים, אני יודע שאחרי שהתקבלה החלטה ויש פרוטוקול, להעביר את זה לצד השני אפשר בו ביום לעשות את זה, אלא אם כן אתם רוצים למשוך זמן.

גיל שבתאי: הכוונה באמת לא למשוך את הזמן, אתם ראיתם את זה בשבועיים האחרונים, אני רוצה לציין ואני גם רוצה לעמוד במילה שלי.

סופה לנדבר: אתה רואה שהתשובה שלך היתה ב-24.

סופה לנדבר: אם לא יהיו הפרעות, אנחנו נקבל את ההחלטה.

גיל שבתאי: קיבלנו את ההחלטה.

סופה לנדבר: איזו החלטה?

גיל שבתאי: ההחלטה, מה אנחנו אומרים ומה התשובות שלנו לגבי אופן הפעלת השירותים הפרטיים.

סופה לנדבר: אתה היית בישיבה כאשר החליטו על ה-, RFI הרי ההחלטה על ה-RFI היתה כאן כשאנחנו ערכנו תת ועדה.

סופה לנדבר: כאשר יזמתי את הישיבה בועדת כספים אז הקמנו תת ועדה של ועדת כספים שבראשה עומד יעקב ליצמן.

סופה לנדבר: כדי שהמדינה תאשר את הקרקע להקמת בית חולים ותאשר אותה בתנאים שאנחנו חושבים, הרי זה פרויקט פרטי, הרי החוק מחולק לשני חלקים, חלק אחד שאם המכרז לא התקיים תוך חצי שנה אז יוקם בית חולים ציבורי על חשבון מדינת ישראל, כאן אנחנו לא מבקשים לעשות על חשבון מדינת ישראל, אבל המדינה חייבת לתת קרקע להקמת בית החולים, ואז החליטו לתת את התנאים של RFI כדי למצוא את המעוניין בהקמת בית החולים.

סופה לנדבר: יש בתוך שלושת הגופים שהשתתפו במכרז גוף רציני, אני לא רוצה כעת לקבוע מי זה הגוף הרציני, אבל אני חושבת שמתוך השלושה יש גוף רציני שיכול להרים את הפרויקט.

סופה לנדבר: אני שואלת אותך, לפני שאני מחליטה שאנחנו מקיימים ישיבה ביום רביעי או שנערוך אותה תוך מספר שבועות, מספר ימים עם החלטות, אני לא רוצה יותר שתמרחו אותנו, אני חושבת שיש כאן הזמנה ברורה של ממשלת של ישראל, מישהו מהשרים, אני לא רוצה להאשים אף אחד, אבל זה דבר מגעיל, הדבר הוא בעייתי, פלילי כלפי תושבי העיר אשדוד, זה דבר שלא יכול להיות במדינה מתוקנת, אני לא רוצה לתת לזה יד.

סופה לנדבר: אם אתה מכריז על תאריך שתוך שבוע ימים אתה אומר שאתם כועדה תסיימו את כל הדברים שנדרשים ושלא הספקת לעשות, אני מוכנה לתת לך עוד שבוע, אם לא אז אני ביום רביעי.

גיל שבתאי: אני לא יכול להתחייב כמה זמן יצטרכו המשתתפים ב-RFI לתת לנו תשובה, יתכן שהם יצטרכו עוד כמה ימים.

צבי צילקר: אנחנו נדאג שתקבלו תשובות.

גיל שבתאי: אני לא יכול להתחייב בשמם, אני כן יכול להגיד שבתוך מספר ימים, אנחנו עובדים על זה יומם ולילה, ואני לא אומר את זה סתם מפה לחוץ, אנחנו באמת עובדים על זה.

סופה לנדבר: היא צריכה לצאת היום אחרי שאתם חוזרים.

גיל שבתאי: תוך מספר ימים.

סופה לנדבר: למה?

סופה לנדבר: מה כל קשה להפנות לאותם גופים?

סופה לנדבר: תסביר לי.

מרינה סולודקין: צריך להיכנס למשא ומתן.

מרינה סולודקין: ביום רביעי נערוך את הישיבה.

סופה לנדבר: אם ראש העיר מבקש אני אסכים, אנחנו נצא למאבק.

צבי צילקר: אתם לוקחים אחריות פוליטית גדולה מאוד, פוליטית, תזכרו מה שאני אומר לכם.

גיל שבתאי: צריך זמן כדי לעשות את הדברים לעומק, את האחריות לפעולות שלך.

צבי צילקר: זאת מריחה.

גיל שבתאי: זאת לא מריחה.

צבי צילקר: אנחנו נדאג שתקבלו תשובות.

סופה לנדבר: אנחנו כל אחד ממפלגה אחרת, ואל תפנה אלינו, יש לנו אחריות בדיוק כמו לאנשים האלה.

גיל שבתאי: אני לא יודע מה התשובה שהם יתנו לי, אני יודע שהם בתהליך ה-RFI ביקשו.

אסתרינה טרטמן: אני אינני חברה קבועה בועדה הזאת, אני חברת הכנסת מטעם סיעה אחרת.

אסתרינה טרטמן: יש לי בלוח הזמנים עוד שתי ועדות שאני כן חברה בהן, והנושאים מאוד חשובים ואני חייבת גם להימצא שם, בכל זאת בחרתי לדלג ולהיכנס לועדה הזו משום שידעתי שדנים בנושא, ראשית אני רוצה לומר לכם, אני לא יזמתי את הקמפיין ברדיו אבל הוא מצוין, והוא היה צריך להתחיל כבר קודם והוא יוצא מן הכלל ואני מקווה שהוא ישיג את המטרה.

אסתרינה טרטמן: את הדברים שלי אני מפנה לנציגי משרד האוצר.

אסתרינה טרטמן: אנחנו מכירים את הסיבות הכלליות של משרד האוצר, ואני בהחלט לא מקלה ראש בנושא הכסף כי כסף הוא הדבר שמניע את העולם, אני מכירה את ההתחבטויות שלכם במנגנון, ולא מעט משאים ומתנים ניהלתי מול המשרד הזה, ולמרות זאת מצאתי לנכון להיכנס להנה, לא כדי שאני אתן פוש, כי יש לכם, לצוות, יושבת ראש ועדה שהיא בולדוזר בזכות עצמה ואני לא מנסה לא להחניף ולא להחמיא אלא לומר דברים כהוויתם, תבורכי ותמשיכי כך.

אסתרינה טרטמן: באתי מתוך מניע אמוציונאלי ולוגי, יש מקום לבוא ולתמוך ולהביע תמיכה במהלך החשוב הזה, הוא מהלך שגם אתם כנציג אומר, ואני שותפה להתלבטויות הכלכליות שלכם, אין לי ספק שאתם קודם כל בני אדם, ויש לכם לב שפועם בקרבכם ואין לי ספק שיש לכם גם מוח שחושב, וכולכם, ולא חשוב מה התפקיד שלכם, כולכם חלק ממרכיב שנקרא משפחה, כולנו ילדים להורים, בשלב כזה או אחר, רובנו יודעים מה זו זוגיות.

אסתרינה טרטמן: מכיוון שכולנו חלק ממרכיב משפחתי וכולנו בני אדם, הצרכים של סיוע רפואי לא פוסח על אף אחד ואחת מאיתנו, לכן אין לי ספק שגם אתם בתוך תוככם, בציפור הנפש הקטנה שלכם מודעים באמת לחיוניות ולדחיפות של המהלך החשוב הזה של הקמת בית החולים באשדוד, הן מבחינת המיקום הגאורפי של העיר, והן מבחינה אלקטוראלית, מספר אדיר של אנשים המתגוררים באזור הזה.

אסתרינה טרטמן: אני בטוחה שאתם מכירים את הצורך הזה, גם כשיציעו פתרונות חלופיים ואני עמדתי עליהם, "קפלן" וכיוצא בהם, הצורך קיים, לכן כל מה שאני מנסה לומר הוא שני דברים, א' – אני תומכת במאבק, אני מקווה ומתפללת שנגיע כמה שיותר מהר לפתרון המיוחל והדבר השני זה לפנות אליכם כאדם אל אדם, אני יודעת שיש לכם חובה קשה על הכתפיים, שיקולים כספיים, שימו קצת לתוך החובה הזאת, שימו קצת יותר, וגם את זה אני בטוחה שיש לכם, את הצד הרגשי וההגיוני לצרכים האלה, אנא בואו לצד שלנו ושתפו פעולה, האיצו מהלכים, תעשו את זה כמה שיותר מהר וגם אתם יחד איתנו נזכה להנות מהזכות הגדולה בלהקים מקום.

סופה לנדבר: אני אקיים את הישיבה ביום רביעי ואני דורשת תשובות מחרתיים, אני חושבת שתוך יום וחצי ניתן במדינת ישראל בשנת 2008 לקבל את התשובות.

סופה לנדבר: ואם לא אז אין ברירה לצבי צילקר.

סופה לנדבר: אני יודעת עד כמה אתה אחראי ואני מבינה את הרגשות של ממלא המקום שלך יחיאל לסרי ואני מבינה את הרגשות של כל מי שהגיע כנציג העיר אשדוד, מטה המאבק, אבל אני חושבת שתחזרו לשקול, תודיעו לשרים שזה לא איומים, העיר אשדוד עומדת להכריז על כך שאנחנו סוגרים את העיר, אני פונה עכשיו אליך, אני מאמינה מאוד שתוך יום וחצי מה שנשאר, אתם תהיו מסוגלים להחליט ולהביא לכאן החלטה, אם לא ביום רביעי אנחנו נפנה עם מרינה סולודקין לדבר עם חברי הכנסת יחד עם חברי מטה המאבק ונציגי העיר אשדוד להכריז על כך, לא בגלל שזה איום, אל תביאו לכך רבותיי.

סופה לנדבר: יהיה פיצוץ באשדוד, זו תהייה אחריות אישית, לא רק של השרים, גם של הפקידים, ואני מבינה גיל שבתאי את המצב, אבל אני אומרת, יש כאן הזמנה ברורה של שרים, של ממשלת ישראל, אחרת אני לא מבינה איך ראש הממשלה לפני כמה חודשים עמד על במת העיר אשדוד ואמר "אני מכריז שיהיה בית חולים באשדוד" אם זה לא שקרים, אני לא רוצה שאנחנו נעמוד מול ועדה דומה לועדת וינוגרד שאחר כך יכתבו לא הפסדנו לא הרווחנו, לא הצלחנו, אני חושבת שזה דבר מיותר ותנסו למנוע אותו.

סופה לנדבר: אני יודעת איך אנחנו ניכנס לזה אבל אני לא יודעת איך המדינה תסגור את המאבק הזה, כי העיר היא חמישית בגודלה.

סופה לנדבר: ביום רביעי ב- 09:30 אני מכריזה על ישיבה נוספת.

סופה לנדבר: ואני מבקשת שבישיבה הזאת תתנו לנו תשובות ברורות, אם לא אנחנו נצטרך לסגור את העיר.

סופה לנדבר: אני ומרינה סולודקין נעמוד יחד אתכם, לא נשכב על הארץ אבל נעשה הכל.

סופה לנדבר: תודה רבה.